Diari Oficial de la Generalitat Valenciana


Sumari del DOGV 9956, del 14-10-2024 (2024/10451)

RESOLUCIÓ de 4 d’ octubre de 2024, del director de Medi Natural i Animal, per la qual es convoquen les subvencions destinades a la realització d’activitats i projectes destinats a la protecció i defensa dels animals i a la conservació de la biodiversitat animal, la protecció del medi ambient i les millores en l’hàbitat, per a l’exercici 2024, en l’àmbit territorial de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9956

Data del DOGV
:   14-10-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/10105

CVE
:   XXFW-F-5890-65116

Data del document
:   04-10-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Correcció d'errades

Anàlisi jurídica

 Descriptors 

:   * ajuda pública
    * benestar dels animals

PREÀMBUL

La Llei 2/2023, de 13 de març, de la Generalitat Valenciana, sobre protecció, benestar i tinença d’animals de companyia i altres mesures de benestar animal, té per objecte establir normes generals per a la protecció, el benestar i la tinença responsable dels animals de companyia i la protecció en situacions determinades d’altres animals que es troben de manera permanent o temporal a la Comunitat Valenciana, amb independència del lloc de residència dels responsables legals i temporals.

Entre les finalitats principals, la Llei 2/2023, de 13 de març, pretén fomentar el voluntariat i establir una col·laboració continuada amb les entitats de protecció i defensa animals i la societat civil per a posar en marxa plans d’acció que protegisquen els animals.

La Conselleria de Medi Ambient, Infraestructures i Territori de la Comunitat Valenciana, de conformitat al seu pla estratègic de subvencions, té interés a elevar el nivell de protecció i benestar dels animals de companyia, així com la protecció, defensa i conservació de la biodiversitat animal, la protecció del medi ambient i la millora de l’hàbitat. Conscients que les associacions creades amb estos fins contribuiran a este objectiu, s’establix una línia d’ajuda a estos grups per a desplegar programes dirigits a la protecció dels animals.

Mitjançant l’Orde 5/2024, de 18 de setembre, del conseller de Medi Ambient, Infraestructures i Territori, s’establixen les bases reguladores per a la concessió de subvencions destinades a la realització d’activitats i projectes destinats a la protecció i defensa dels animals i a la conservació de la biodiversitat animal, la protecció del medi ambient i les millores en l’hàbitat a la Comunitat Valenciana (DOGV núm. 9941 / 20.09.2024).

L’article 4 de l’Orde 5/2024, de 18 de setembre, establix que la concessió de les subvencions es portarà a efecte en règim de concurrència competitiva, pel procediment previst en l’article 164 de la Llei 1/2015, LHPV, i els articles 23 i següents de la Llei 38/2003, així com els articles 55 i següents de l’RD 887/2006, de 21 de juliol, pel qual s’aprova el Reglament de la Llei 38/2023.

Així mateix, l’article 5 determina que la convocatòria es publicarà en el *Diari Oficial de la Generalitat Valenciana*  i a través de la Base de Dades Nacional de Subvencions (BDNS), i en esta s’establirà el termini i la forma de presentació de les sol·licituds.

El Decret 17/2024, de 12 de juliol, pel qual es determinen el nombre i la denominació de les conselleries i les seues atribucions, en el seu article 8, atribuïx a la Conselleria de Medi Ambient, Infraestructures i Territori les competències en matèria de medi ambient i benestar animal.

Per la seua banda, el Decret 147/2023, de 5 de setembre, del Consell, d’aprovació del Reglament orgànic i funcional de la Conselleria de Medi Ambient, Infraestructures i Territori, establix que és la Direcció General de Medi Natural i Animal la competent en matèria de protecció animal.

En virtut del que s’ha dit anteriorment, a fi que s’inicie el procediment de sol·licitud i tramitació de les ajudes, de conformitat amb el que es disposa en els articles citats i vist el que s’establix en l’article 5, l’article 8 i l’article 9 de l’Orde 5/2024, de 18 de setembre de 2024, que assenyala com a òrgan competent per a l’inici i la resolució del procediment de concessió de les ajudes la direcció general competent en matèria de medi natural i animal, resolc:

*Primer.* Objecte de la convocatòria

1. Convocar, per a l’exercici 2024, les subvencions destinades a la realització d’activitats i projectes destinats a la protecció i defensa dels animals i a la conservació de la biodiversitat animal, la protecció del medi ambient i les millores en l’hàbitat, en l’àmbit territorial de la Comunitat Valenciana, regulades en l’Orde 5/2024, de 18 de setembre, de la Conselleria de Medi Ambient, Infraestructures i Territori, publicada en el DOGV núm. 9941, de data 20 de setembre de 2024.

2. Remetre a la Base de Dades Nacional de Subvencions esta convocatòria juntament amb tota la informació requerida per esta base de dades perquè es publiquen en esta els seus textos íntegres.

3. Remetre al *Diari Oficial de la Generalitat Valenciana*  esta convocatòria perquè es publique.

*Segon*. Finançament. Línia de subvenció i import global màxim. Línia pressupostària i distribució d’imports

L’import global màxim fixat per a la resolució d’expedients de la convocatòria de l’exercici 2024, de les subvencions destinades a la realització d’activitats i projectes destinats a la protecció i defensa dels animals i a la conservació de la biodiversitat animal, la protecció del medi ambient i les millores en l’hàbitat en l’àmbit territorial de la Comunitat Valenciana, ascendix a un milió cent cinquanta mil euros (1.150.000 euros).

Les ajudes es concediran amb càrrec a l’aplicació pressupostària següent:

Per a les actuacions de la línia de subvenció S0249, del centre gestor D84030601IH37431, programa 442A00 del capítol 4 de gastos, per un import total de sis-cents cinquanta mil euros (650.000 euros):

- Modalitat A: 400.000 €

- Modalitat B: 250.000 €

Per a les actuacions de la línia de subvenció S0525, del centre gestor I47592303ZO83948, programa 442A00 del capítol 7 de gastos, per un import total de cinc-cents mil euros (500.000 euros):

- Modalitat A: 350.000 €

- Modalitat B: 150.000 €

*Tercer.* Objectiu i finalitat de les subvencions

L’objecte de les subvencions que es convoquen en esta resolució és el finançament per a la realització d’activitats i projectes destinats a la protecció i defensa dels animals i a la conservació de la biodiversitat animal, la protecció del medi ambient i les millores en l’hàbitat, en l’àmbit territorial de la Comunitat Valenciana, en els termes establits en l’Orde 5/2024, de 18 de setembre, a l’objecte del compliment de la finalitat de la subvenció.

*Quart.* Entitats beneficiàries i requisits

1. Podran obtindre la condició de beneficiàries d’estes subvencions les entitats de protecció i defensa dels animals de companyia definides en l’article 5 de la Llei 2/2023, de 13 de març, de protecció, benestar i tinença d’animals de companyia i altres mesures de benestar animal.

2. També podran obtindre la condició de beneficiàries d’estes subvencions les entitats, associacions o fundacions amb personalitat jurídica, sense ànim de lucre, reconegut en els seus estatuts, que tinguen com a principal finalitat o que realitzen activitats que contribuïsquen a la conservació de la biodiversitat, l’equilibri dels ecosistemes dels animals i la millora del seu hàbitat, i la protecció del medi ambient.

Les entitats, associacions o fundacions esmentades hauran d’acreditar que entre els seus fins socials principals hi ha la conservació de la biodiversitat i l’equilibri dels ecosistemes dels animals i la millora del seu hàbitat, i la protecció del medi ambient, o bé que estes estan realitzant una activitat o un projecte que contribuïsca indiscutiblement a l’acompliment d’estos fins, i esta activitat o projecte serà algun dels que preveu la modalitat B de l’apartat 5 d’esta convocatòria.

L’acreditació del compliment d’estos requisits s’efectuarà mitjançant la presentació de la documentació que s’haurà d’adjuntar a la sol·licitud com a part integrant d’esta, en els termes establits en l’apartat 9.3 d’esta convocatòria.

*Quint.*Actuacions subvencionables

1. Tenen la consideració d’actuacions subvencionables aquelles destinades a qualsevol dels objectius específics als quals s’hauran d’adequar les activitats, els projectes i els programes presentats, que es dividiran entre modalitat A i modalitat B, en funció de la tipologia que tinguen.

2. Seran actuacions subvencionables dins de la modalitat A una o diverses de les activitats següents:

*a*.1. Realització de tasques i accions de divulgació, educació i formació encaminades a la protecció i a la defensa dels animals.

*a*.2. Activitats i actuacions d’atenció i cura dels animals albergats en centres de rescat, recuperació o arreplega d’animals abandonats inscrits en el Registre de nuclis zoològics de la Comunitat Valenciana; cases d’acolliment dependents d’estos santuaris, i en colònies felines regulades en la Llei 2/2023, de 13 de març, de protecció, benestar i tinença d’animals de companyia i altres mesures de benestar animal, i relatius a:

- Arreplega i/o captura dels animals, en cas que siga necessari.

- Els actes clínics per a la identificació animal mitjançant la implantació de microxip, la inscripció corresponent en el Registre supramunicipal d’identificació d’animals de companyia de la Comunitat Valenciana i expedició de passaport sanitari, d’acord amb el que arrepleguen la Llei 2/2023, de 13 de març, i la Llei 7/2023, de 28 de març.

- Aplicació de mesures profilàctiques necessàries per a garantir el bon estat físic i sanitari de l’animal i la prevenció de malalties infectocontagioses, inclosa la vacunació preventiva i la desparasitació externa i interna.

- Manteniment dels animals amb la compra d’aliment específic, amb la finalitat d’aconseguir un estat nutricional òptim.

- Gastos veterinaris que incloguen els derivats d’esterilització/castració, proves clíniques, hospitalització, cirurgia, medicació o qualsevol altre necessari per a la recuperació i el manteniment de la salut dels animals.

- Eutanàsia i gastos d’incineració, en cas que siga necessari i sempre complint amb el que s’establix en la normativa vigent.

*a*.3. Gastos de manteniment de nuclis zoològics legalment registrats, incloses nòmines i gastos de personal.

*a*.4. Gastos de la seu de l’associació durant la vida útil del projecte, inclòs el lloguer d’esta.

*a*.5. Projectes de voluntariat, entre els quals s’inclouen:

- Projectes destinats a l’assistència a persones majors en la cura dels seus animals.

- Projectes per a realitzar teràpies amb animals per a fomentar una adequada qualitat de vida en persones majors en residències, persones ingressades en hospitals i aquelles que es troben en situacions de vulnerabilitat anàloga.

- Projectes destinats a cura dels animals de les persones sense possibilitat d’assistència familiar directa o immediata que estiguen hospitalitzades o amb malalties que impossibiliten o dificulten el manteniment adequat dels animals que tenen a càrrec seu, o per defunció de la persona responsable.

*a*.6. La construcció i/o adequació a les exigències tècniques legals de les instal·lacions que destinen les entitats, sense ànim de lucre, de protecció i defensa dels animals a l’arreplega i el manteniment d’animals abandonats i dels santuaris d’animals, d’acord amb el que es preveu en la Llei 2/2023, de 13 de març, i en el Decret 158/1996, del Consell.

3. Seran actuacions subvencionables dins de la modalitat B una o diverses de les activitats següents:

*b*.1. Realització de tasques i accions de divulgació, educació i formació encaminades a la conservació de la biodiversitat, la protecció del medi ambient i les millores en l’hàbitat.

*b*.2. L’execució de plans, programes i projectes realitzats per organitzacions entre els fins de les quals es trobe la conservació de la biodiversitat i l’equilibri dels ecosistemes, inclosos aquells sobre espècies catalogades degudament autoritzats per l’administració corresponent.

*b*.3. Els gastos derivats de manteniment, identificació i tractaments veterinaris, així com de la incineració una vegada hagen mort, d’aquells animals amb funcions específiques que contribuïsquen a la millora de la biodiversitat en l’acompliment de les seues activitats.

*b*.4. Mesures de protecció animal consistents en l’adequació i la construcció d’accessos i rampes per a fauna en basses d’aigua i infraestructures associades, sistemes de protecció que mitiguen o eviten la col·lisió d’aus en estructures envidrades i similars, col·locació de ponedors per a aus i ratpenats o qualsevol mesura de protecció animal tendent a la conservació de la biodiversitat.

*b*.5. Gastos de la seu de l’associació durant la vida útil del projecte o de manteniment del nucli zoològic en el qual s’alberguen els animals amb funcions específiques esmentats en l’apartat *b*.3, si és el cas.

*b*.6. La construcció i/o adequació a les exigències tècniques legals d’infraestructures que es destinen per les entitats a la conservació de la biodiversitat animal, la protecció del medi ambient i les millores en l’hàbitat.

4. Totes les actuacions subvencionables de qualsevol de les modalitats s’hauran de realitzar en l’àmbit territorial de la Comunitat Valenciana.

*Sext.* Gastos subvencionables

1. Els gastos subvencionables es regiran pel que es disposa en l’article 31 de la Llei 38/2003, de 17 de novembre; l’article 13 de l’Orde 5/2024, de 18 de setembre, i el que es disposa en este apartat.

2. Seran subvencionables els gastos associats a les activitats, els projectes i programes de la modalitat A i modalitat B que conté l’apartat quint d’esta convocatòria.

3. Inclosos en les actuacions anteriorment exposades, seran subvencionables els gastos següents en relació amb els projectes i programes de les modalitats A i B:

-Els costos de personal relacionats amb investigadors, tècnics i altre personal auxiliar, en la mesura que estiguen dedicats al projecte.

- Gastos corresponents als servicis prestats per entitats o empreses amb les quals subcontracten aquells servicis necessaris per al desenrotllament del projecte, sempre que quede justificada la necessitat d’esta subcontractació i no es vegen afectats la protecció i el benestar dels animals i, en els casos que siga procedent, es garantisca la conservació de la biodiversitat, l’equilibri dels ecosistemes dels animals i la millora del seu hàbitat, i la protecció del medi ambient.

- Material fungible necessari per al desplegament del projecte.

- Gastos de desplaçament i dietes del personal propi o contractat que participe en el projecte.

- Els gastos generals suplementaris directament derivats del projecte, dels quals s’abonarà com a màxim el 10 % del total de gasto efectivament realitzat. Es consideren gastos generals, en tot cas:

– Els gastos específics de naturalesa corrent que reunisquen alguna de les característiques següents: ser béns fungibles, no ser susceptibles d’incloure en inventari o ser gastos reiteratius.

– Els gastos de manteniment estrictament necessaris per a la consecució del fi i l’objecte de la subvenció: lloguer, llum, aigua, telèfon, neteja o anàlegs.

– Els gastos derivats del pagament de lloguer de material i treballs especialitzats necessaris en el desplegament del projecte, programa o material (com, per exemple, en el cas de materials: la maquetació, impressió, difusió).

– Altres gastos que es prevegen específicament en la convocatòria atés l’àmbit del programa i projecte educatiu de què es tracte.

Els gastos anteriorment detallats, per a poder ser subvencionables, hauran d’estar directament relacionats amb l’activitat subvencionada.

4. L’IVA de l’activitat subvencionada podrà formar part del cost subvencionable sempre que siga abonat efectivament pel beneficiari i no siga susceptible de recuperació o compensació, segons el que es disposa en l’article 31.8 de la Llei 38/2003, general de subvencions. A este efecte, si és el cas, el beneficiari haurà d’aportar en el procediment la declaració oportuna.

*Sèptim.* Procediment de concessió d’ajudes

1. La concessió de les subvencions es realitzarà mitjançant el procediment de concurrència competitiva a què es referix l’article 22, i següents, de la Llei 38/2003, de 17 de novembre, general de subvencions i l’article 164 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i es respectaran en la seua gestió els principis establits en l’article 4 de l’Orde 5/2024, de 18 de setembre.

*Octau.* Quantia de la subvenció o criteris per a determinar-la

1. L’import màxim de la subvenció a concedir a cada beneficiari per la realització d’una o diverses de les actuacions subvencionables de la modalitat A serà de 36.000 euros, IVA inclòs, i es podrà finançar un màxim del 80 % de l’execució dels projectes o les activitats.

2. L’import màxim de la subvenció a concedir a cada beneficiari per la realització d’una o diverses de les actuacions subvencionables de la modalitat B serà de 24.000 euros, IVA inclòs, i es podrà finançar un màxim del 80 % de l’execució dels projectes o les activitats.

3. Es concedirà l’import màxim, IVA inclòs, sempre que el cost de l’activitat subvencionada siga igual o superior a este import màxim. Si el cost de l’activitat subvencionada, IVA inclòs, és inferior, l’import de la subvenció es correspondrà amb este tenint en compte el que s’establix en l’article 31 de la Llei 38/2003, de 17 de novembre.

4. L’import de les subvencions convocades en esta resolució en cap cas podrà ser d’una quantia que, aïlladament o en concurrència amb subvencions o ajudes d’altres administracions públiques, o d’altres ens públics o privats, supere el cost de l’activitat a desenrotllar pel beneficiari i, amb esta finalitat, el beneficiari sol·licitant haurà de presentar davant de l’òrgan gestor una declaració responsable en eixe sentit.

Quan l’import del gasto subvencionable supere la quantia de 30.000 euros en el supòsit de cost per execució d’obra, o de 12.000 euros en el supòsit de subministrament de béns d’equip o prestació de servicis per empreses de consultoria o assistència tècnica, el beneficiari ha de sol·licitar i presentar com a mínim tres ofertes de diferents proveïdors, que no podran ser superiors al valor de mercat, abans de contraure el compromís per a la prestació del servici o l’entrega del bé, llevat que, per les especials característiques dels gastos subvencionables, no hi haja en el mercat un nombre suficient d’entitats que el subministren o presten. L’elecció entre les ofertes presentades es farà d’acord amb criteris d’eficiència i economia, de manera que s’ha de justificar expressament en una memòria l’elecció quan no recaiga en la proposta econòmica més avantatjosa.

5. En relació amb la resta dels aspectes sobre la quantia de la subvenció i els criteris per a la seua determinació no regulats en este apartat, caldrà ajustar-se al que es disposa en l’article quint de l’Orde 5/2024, de 18 de setembre.

*Nové*. Forma i termini de presentació de les sol·licituds

1. Les entitats beneficiàries presentaran en cada convocatòria una única sol·licitud de subvenció en què es podran seleccionar les activitats de la modalitat A o B. Les dos modalitats són excloents. En esta sol·licitud, l’entitat beneficiària la classificarà pel tipus d’ajuda de cada una de les modalitats, segons siga l’import econòmic majoritari previst per a les inversions en cada una d’estes. La inversió màxima auxiliable no podrà superar l’import de la inversió sol·licitada per l’entitat.

2. Les sol·licituds es presentaran en el model de formulari i termini que s’establix, acompanyades de la documentació acreditativa dels requisits per a obtindre la subvenció, així com de la resta de documentació exigida en les bases i en esta convocatòria. Les sol·licituds es presentaran firmades per la persona representant de l’entitat, associació o fundació acreditada per estes.

3. El termini de presentació de sol·licituds per a l’exercici 2024 serà de deu dies hàbils comptats des de l’endemà de la publicació de l’extracte de la resolució de la convocatòria en el *Diari Oficial de la Generalitat Valenciana*.

4. De conformitat amb el que establix l’article 14 de la Llei 39/2015, d’1 d’octubre, del procediment administratiu comú, les persones sol·licitants estan obligades a relacionar-se amb la Generalitat a través de medis electrònics, per la qual cosa hauran de presentar les sol·licituds telemàticament a través de la seu electrònica de la Generalitat ([**https://.sede.gva.es/proc861**](https://.sede.gva.es/proc861)) utilitzant els corresponents models normalitzats disponibles en esta. No s’admetrà qualsevol sol·licitud presentada seguint un procediment diferent del que es descriu ací.

Per a accedir de manera telemàtica al procediment, la persona sol·licitant ha de disposar de firma electrònica avançada, amb el certificat qualificat de representant d’entitat emés per l’Agència de Tecnologia i Certificació Electrònica de la Comunitat Valenciana (ACCV). Així mateix, es podrà utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).

Quan es vullga tramitar un procediment en representació d’altres persones físiques o jurídiques, es podrà atorgar esta representació per mitjà del Registre de representants de l’ACCV ([**https://www.accv.es/vl/servicios/ciudadanos-y-autonomos/registro-de-representantes/**](https://www.accv.es/vl/servicios/ciudadanos-y-autonomos/registro-de-representantes/)).

L’accés a este registre per part dels representats es pot fer utilitzant un certificat qualificat de representant d’entitat.

Les sol·licituds presentades s’han de firmar amb el certificat digital de la persona jurídica que presenta la sol·licitud o, si és el cas, amb el certificat digital del seu representant. Així mateix, els documents que s’adjunten la firma dels quals siga obligatòria, els firmarà electrònicament qui siga competent per a fer-ho.

Les esmenes o les aportacions documentals posteriors a la presentació de la sol·licitud es podran dur a terme telemàticament en la seu electrònica de la Generalitat, a través de l’adreça d’internet [**https://sede.gva.es/es/proc861**](https://sede.gva.es/es/proc861).

En el supòsit que alguna de les persones sol·licitants presente la sol·licitud presencialment, es requerirà que l’esmene a través de la presentació electrònica, en els termes que preveu l’article 68.4 de la citada Llei 39/2015, d’1 d’octubre. A estos efectes, es considerarà com a data de presentació de la sol·licitud la data en la qual s’haja fet l’esmena.

Quan les persones interessades necessiten donar d’alta o modificar un compte bancari per a la percepció de les ajudes convocades, esta actuació s’haurà de fer de manera telemàtica a través de la seu electrònica de la Generalitat ([**sede.gva.es/proc22648**](https://sede.gva.es/va/inicio/procedimientos?id_proc=22995)), d’acord amb el que es preveu en l’article 6 de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

5. No seran admeses a tràmit les sol·licituds que es presenten fora del termini establit en la convocatòria, i es resoldrà la inadmissió d’estes, que haurà de ser notificada als interessats en els termes previstos en els articles 40 i següents de la Llei 39/2015, d’1 d’octubre, del procediment administratiu comú de les administracions públiques.

El termini màxim per a la resolució i notificació del procediment serà de 3 mesos comptats des de la data de publicació d’esta convocatòria en el *Diari Oficial de la Generalitat Valenciana*.

El venciment del termini màxim sense que s’haja notificat la resolució legitima els interessats per a entendre desestimada per silenci administratiu la sol·licitud de concessió de la subvenció, de conformitat amb el que disposa l’article 25.5 de la Llei 38/2003, de 17 de novembre, general de subvencions.

*Dècim.*  Documentació i declaracions responsables

1. En la sol·licitud haurà de constar el nom i la seu social de l’entitat i s’acompanyarà de la documentació següent:

*a*) Acreditació de la personalitat jurídica del sol·licitant, de la identitat i la capacitació del seu representant, i també el seu objecte social en cas que es tracte d’associacions i entitats sense ànim de lucre, sense perjuí del que disposa l’article 28.2 de la Llei 39/2015, d’1 d’octubre, del procediment administratiu comú de les administracions públiques. Número d’identificació fiscal de la persona jurídica sol·licitant i acreditació de la identitat del representant legal, en cas que no s’autoritze la seua consulta per l’òrgan gestor del procediment.

*b*) Còpia dels estatuts o la documentació que acredite el caràcter d’entitats de protecció i defensa dels animals de companyia, o entitats, associacions o fundacions que tinguen com a finalitat principal la conservació de la biodiversitat i l’equilibri dels ecosistemes dels animals i la millora del seu hàbitat, o que realitzen o desenrotllen algunes de les activitats esmentades en l’article segon de l’Orde 5/2024, de 18 de setembre. S’exceptuaran les que consten inscrites degudament en els seus registres oficials corresponents, i només serà necessària la presentació de la certificació acreditativa corresponent.

*c*) Acreditació d’estar al corrent de les obligacions tributàries, estatals i autonòmiques, i amb la Seguretat Social, sense perjuí del que es disposa en l’article 28.2 de la Llei 39/2015, d’1 d’octubre, del procediment administratiu comú de les administracions públiques, en cas que no s’autoritze o hi haja oposició que l’òrgan gestor del procediment ho consulte.

*d*) Programa d’actuacions en què conste clarament el tipus d’activitat a realitzar segons la modalitat d’actuacions triada, amb indicació del calendari, el pressupost estimat i el desglossat per a cada una de les activitats per a les quals se sol·licita l’ajuda, i els mitjans que es preveu emprar.

En cas que es duguen a terme les actuacions en nuclis zoològics legalment registrats en les actuacions del tipus *a*.2, *a*.3 i *a*.6, s’aportarà acreditació de la inscripció en el Registre de nuclis zoològics de la Comunitat Valenciana, en cas que no s’autoritze esta consulta per l’òrgan gestor del procediment, així com la documentació acreditativa d’acord amb l’ajuntament per a la gestió de l’alberg municipal o del programa d’arreplega d’animals, si és el cas.

En relació amb el tipus d’actuació *b*.2, si es tracta de projectes sobre espècies catalogades, s’aportarà autorització de l’òrgan competent.

En relació amb els tipus d’actuacions *a*.6 i *b*.5, s’aportarà memòria descriptiva de la construcció o el projecte d’adequació de les instal·lacions, el projecte d’obra i la llicència d’obra de l’ajuntament corresponent, si és el cas. El projecte d’obra no serà necessari si tractant-se d’una adequació d’instal·lacions, no es produïx una modificació dels volums construïts.

L’acreditació de la documentació indicada s’ha d’efectuar sense perjuí del que establix l’article 28.2 de la Llei 39/2015, d’1 d’octubre, del procediment administratiu comú de les administracions públiques.

Quan l’administració actuant consulte o recapte dades o documents en l’àmbit dels fins de la convocatòria que estiguen en el seu poder o que haja elaborat qualsevol altra administració, el règim aplicable serà el següent:

*a*) L’òrgan gestor del procediment haurà d’estar autoritzat per la persona interessada per a poder consultar les dades d’estar al corrent dels pagaments amb l’Agència Tributària, estatal i autonòmica, i les dades d’identitat fiscal davant de l’Agència Estatal de l’Administració. En cas contrari, la persona interessada haurà d’aportar els documents acreditatius corresponents.

*b*) L’òrgan gestor del procediment té potestat per a consultar les dades d’estar al corrent amb la Tresoreria de la Seguretat Social, les dades del Registre de nuclis zoològics de la Comunitat Valenciana, així com la consulta al Registre electrònic de representants. No obstant això, si la persona interessada es vol oposar a això, és imprescindible que indique la informació concreta a la consulta de la qual s’oposa i els motius que ho justifiquen. Si s’oposa, queda obligada a aportar els documents acreditatius corresponents.

*c*) L’òrgan gestor podrà verificar l’exactitud de les dades declarades per la persona interessada, d’acord amb el que establixen la disposició addicional octava de la Llei orgànica 3/2018, de 5 de desembre; l’article 4 de la Llei 40/2015, d’1 d’octubre, de règim jurídic del sector públic, i l’article 13 de la Llei 38/2003, de 17 de novembre, general de subvencions.

2. Les persones sol·licitants hauran de subscriure les següents declaracions responsables, segons corresponga:

*a*) Declaració responsable que totes les dades que figuren en la sol·licitud i documentació que es presenta són certes.

*b*) Declaració responsable de no trobar-se incurs en alguna de les circumstàncies establides en l’article 13, apartats 2 i 3, de la Llei 38/2003, de 17 de novembre, general de subvencions, que impedixen obtindre la condició de beneficiari, i que no és deutora de la Generalitat per reintegrament de subvencions.

*c*) Declaració responsable, d’acord amb el que s’establix en l’article 5 del Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l’ocupació de les persones amb discapacitat.

*d*) Declaració responsable sobre la sol·licitud i obtenció, o no, d’altres ajudes sobre les mateixes activitats, projectes o els mateixos costos subvencionables, amb la indicació, si és el cas, dels compromisos assumits pel sol·licitant.

*e*) Declaració responsable sobre el coneixement de la normativa reguladora d’estes ajudes, així com de l’obligació de donar publicitat sobre la procedència dels fons.

*f*) Declaració responsable de no haver sol·licitat o rebut ajudes davall el règim *de minimis*  en l’exercici fiscal corrent i en els dos exercicis anteriors. En cas contrari haurà d'aportar la corresponent declaració segons model normalitzat.

*g*) Que complix els requisits exigits en la normativa reguladora, que disposa de la documentació que així ho acredita i que es compromet a mantindre el seu compliment durant el temps inherent a l’exercici del dret de cobrament de la subvenció.

*h*) Que ha informat les persones de les quals aporta dades o documentació en este procediment sobre:

- La comunicació d’estes dades a l’Administració per al seu tractament en l’àmbit de les seues competències i d’acord amb els fins del procediment.

- La possibilitat que l’Administració faça consultes relacionades amb les seues dades per a comprovar, entre altres aspectes, si són certes.

- Del dret d’oposició que té al fet que l’Administració tracte les seues dades, cas en què haurà de comunicar esta oposició a l’Administració als efectes oportuns.

- Declara que, en el cas que esta consulta requerisca per llei una autorització de la persona les dades de la qual es consultaran, dispose d’esta autorització, que estarà disponible a requeriment de l’Administració en qualsevol moment.

*Onzé.* Criteris de valoració

1. Els criteris de valoració de les sol·licituds hauran de garantir la publicitat, transparència, concurrència, objectivitat, igualtat i no discriminació en la concessió de les subvencions.

2. L’avaluació dels programes i projectes es realitzarà a partir dels criteris de valoració següents i la ponderació següent:

A) En l’avaluació tècnica dels projectes de la modalitat A es podrà obtindre un màxim de 100 punts, distribuïts d’acord amb els criteris de valoració següents:

1r.Respecte a l’entitat que presenta la sol·licitud (fins a 30 punts):

1.1) Anys d’experiència com a entitat de protecció i defensa dels animals (fins a 10 punts):

*a*) Un màxim de 5 anys: fins a 5 punts.

*b*) Entre 5 i 10 anys: fins a 7,5 punts.

*c*) Més de 10 anys: fins a 10 punts.

1.2) Inclusió en el Registre d’entitats de protecció i defensa dels animals de companyia de la Comunitat Valenciana: fins a 10 punts.

1.3) Difusió del funcionament de l’entitat (fins a 10 punts):

*a*) Web pròpia actualitzada: fins a 5 punts.

*b*) Difusió per xarxes socials: fins a 5 punts.

2n. Per gastos veterinaris escomesos durant el període que s’establisca en la convocatòria (fins a 10 punts).

3r. Trajectòria en projectes de voluntariat (fins a 10 punts).

4t. Trajectòria en projectes de divulgació, educació i/o formacions encaminades a la protecció i la defensa dels animals (fins a 10 punts).

5t. Trajectòria en projectes socials i/o de protecció animal (fins a 10 punts).

6t. Per projectes de construcció i adequació referits en l’epígraf *a*.6 executats satisfactòriament en els últims 3 anys (fins a 10 punts).

7m. Per projectes de col·laboració amb cases d’acolliment (fins a 10 punts).

8u. Per projectes de protecció animal desenrotllats en santuaris (fins a 10 punts).

B) En l’avaluació tècnica dels projectes de la modalitat B es podrà obtindre un màxim de 100 punts, distribuïts d’acord amb els criteris de valoració següents:

1r) Respecte a les entitats, associacions i fundacions que presenten la sol·licitud (fins a 30 punts):

1.1) Anys d’experiència com a entitat per a la conservació de la biodiversitat i l’equilibri dels ecosistemes i la millora del seu hàbitat (fins a 10 punts):

*a*) Un màxim de 5 anys: fins a 5 punts.

*b*) Entre 5 i 10 anys: fins a 7,5 punts.

*c*) Més de 10 anys: fins a 10 punts.

1.2) Difusió del funcionament de l’entitat (fins a 10 punts):

*a*) Web pròpia actualitzada: fins a 5 punts.

*b*) Difusió per xarxes socials: fins a 5 punts.

1.3) Trajectòria educativa en l’última dècada (fins a 10 punts).

2n. Projectes emmarcats en àmbits d’investigació amb organismes de rellevància o promoguts i autoritzats per la conselleria amb competències en matèria de medi natural i animal (fins a 10 punts).

3r. Projectes encaminats a la conservació de la biodiversitat situats en zones rurals despoblades (fins a 10 punts).

4t. Projectes de protecció i benestar dirigits a animals amb funcions específiques (fins a 10 punts).

5t. Projectes que contribuïsquen a evitar la mort d’animals en accidents per ofegament o col·lisió o un altre tipus de situacions que disminuïsquen el risc d’esta mortalitat (fins a 10 punts).

6t. Trajectòria en projectes de divulgació, educació i/o formacions encaminades a la conservació de la biodiversitat (fins a 10 punts).

7m. Per projectes de construcció i adequació referits en l’epígraf *b*.4 executats satisfactòriament en els últims 3 anys (fins a 10 punts).

8u. Execució de plans, programes i projectes supervisats per organitzacions entre els fins de les quals es trobe la conservació de la biodiversitat i l’equilibri dels ecosistemes (fins a 10 punts).

3. Perquè se supere l’avaluació tècnica serà necessària una puntuació mínima global de 10 punts per a cada una de les modalitats

4. Els programes i els projectes presentats en qualsevol de les dos modalitats hauran d’incloure, necessàriament, les característiques següents per a ser avaluats:

*a*) Idoneïtat

Incorporaran continguts coherents amb els àmbits d’actuació i l’objecte definits en la convocatòria i estaran relacionats amb l’activitat de l’entitat sol·licitant.

*b*) Estratègia

Planificació i cronograma.

*c*) Sostenibilitat

Hauran de ser viables econòmicament i tècnicament: hauran d’especificar els recursos humans, materials i econòmics.

*d*) Participació

Detallaran les accions dels diversos agents implicats. Els materials faran valdre la participació.

*e*) Inclusió

Hauran de tindre com a objectiu reduir l’exclusió i oferir oportunitats.

*f*) Avaluació

Incorporaran l’avaluació del seu desplegament, els resultats i l’impacte.

Dotzé. Instrucció i valoració de sol·licituds

1. De conformitat amb el que s’establix en l’article 8 de l’Orde 5/2024, de 18 de setembre, l’òrgan competent per a l’ordenació i instrucció del procediment serà la subdirecció general amb competències en matèria de protecció animal, que comprovarà el compliment de les condicions imposades en les bases reguladores i en esta convocatòria per a adquirir la condició de beneficiari, i realitzarà d’ofici les actuacions que siguen necessàries per a la determinació, el coneixement i la comprovació de les dades en virtut de les quals s’ha de formular la proposada de resolució.

2. Les sol·licituds i la documentació requerida en la convocatòria es presentaran d’acord amb el que s’establix en l’article sext de l’Orde 5/2024, de 18 de setembre, i l’apartat nové d’esta convocatòria.

Si la sol·licitud i documentació presentades no reunixen els requisits exigits, es requerirà a la part interessada que, en un termini de 10 dies hàbils, esmene la falta o acompanye els documents requerits, amb la indicació que, si no ho fa així, es considerarà que desistix de la seua sol·licitud, mitjançant resolució dictada en els termes previstos en l’article 21 de la Llei 39/2015, d’1 d’octubre, de procediment administratiu comú de les administracions públiques, d’acord amb el que s’establix en l’article 23.5 de la Llei 38/2003, de 17 de novembre.

La notificació dels tràmits derivats de la instrucció s’efectuarà per mitjans electrònics, a través de la seu electrònica [**https://sede.gva.es/va/**](https://sede.gva.es/va/)  i, si és el cas, publicats en el *Diari Oficial de la Generalitat Valenciana*, d’acord amb el que disposen la Llei 39/2015 i la Llei 38/2003, de 17 de novembre.

L’esmena de la sol·licitud i qualsevol aportació documental s’efectuarà mitjançant tràmit electrònic a través de la seu electrònica de la Generalitat, per mitjà de la URL següent: [**https://.sede.gva.es/proc861**](https://.sede.gva.es/proc861).

La comprovació de l’existència de dades no ajustades a la realitat podrà comportar, en funció de la transcendència, la denegació de la subvenció sol·licitada, sense perjuí de la resta de responsabilitats que es puguen derivar d’esta circumstància.

3. L’avaluació de les sol·licituds es realitzarà d’acord amb els criteris de valoració establits en l’article 7 de l’Orde 5/2024, de 18 de setembre.

4. Perquè se supere l’avaluació tècnica serà necessària una puntuació mínima global de 10 punts per a cada una de les modalitats.

5. L’estudi i la valoració de les sol·licituds els durà a terme una comissió de valoració, que es constituirà i procedirà d’acord amb el que s’especifica en l’article 8 de l’Orde 5/2024, de 18 de setembre, formulant una proposta de resolució del procediment de concessió i valoració de les sol·licituds, l’avaluació de forma prelada, atesos els criteris objectius establits per a la valoració d’estes en l’article 7 de l’Orde 5/2024, de 18 de setembre, indicant les entitats que puguen rebre subvenció i la seua quantia, fins a esgotar el crèdit de la convocatòria, i les que queden en llista de reserva. De la mateixa manera, es formularà una proposta d’inadmissió motivada d’aquelles sol·licituds que no puguen ser valorades per no complir els requisits establits en les bases reguladores i en la convocatòria.

6. Una vegada finalitzada la fase d’instrucció, l’òrgan instructor emetrà informe sobre el resultat de la instrucció, que serà elevat a la comissió de valoració.

Tretzé. Mitjans de notificació o publicació de tràmits

1. La notificació de cada un dels tràmits d’este procediment es farà per mitjans electrònics, a través de la seu electrònica de la Generalitat en la URL [**https://sede.gva.es/va/**](https://sede.gva.es/va/)  i, si és el cas, seran publicats en el *Diari Oficial de la Generalitat Valenciana*, d’acord amb el que es disposa en els articles 40 i següents de la Llei 39/2015, LPAC, i en la Llei 38/2003, LGS.

2. Els interessats que sol·liciten estes ajudes estan obligats a la realització de qualsevol tràmit que es derive d’este procediment a través de mitjans electrònics.

*Catorzé*. Resolució i notificació. Règim de recursos

1. L’òrgan competent per a resoldre el procediment de concessió, i altres maneres de finalitzar el procediment, d’acord amb el que s’establix en l’article 9 de l’Orde 5/2024, de 18 de setembre, és la direcció general amb competències en matèria de protecció animal. La resolució del procediment serà publicada en la pàgina web de la conselleria competent en matèria de protecció animal i en el DOGV, en el termini màxim de tres mesos a partir de l’endemà de la publicació de la convocatòria, sense perjuí del que es disposa en l’article 22 i el 32 de la Llei 39/2015, d’1 d’octubre. La resolució contindrà el llistat baremat d’expedients segons els criteris de priorització establits en l’Orde 5/2024, de 18 de setembre, i la llista dels beneficiaris amb l’import concedit de l’ajuda.

Esta publicació tindrà efectes de notificació als interessats.

Transcorregut el termini de resolució sense que esta haja recaigut de manera expressa, les sol·licituds es podran entendre desestimades, de conformitat amb l’article 25 de la Llei 39/2015, d’1 d’octubre.

2. La resolució que es dicte posarà fi a la via administrativa i contra esta podrà interposar-se potestativament recurs de reposició davant del mateix òrgan que l’haja dictada, en el termini d’un mes comptat des de l’endemà de la seua publicació en el DOGV i, en qualsevol cas, un recurs contenciós administratiu en el termini de dos mesos comptats des de l’endemà de la notificació o publicació, davant del Tribunal Superior de Justícia de la Comunitat Valenciana.

*Quinzé.*  Justificació i pagament

1. En els termes establits en l’article 12 de l’Orde 5/2024, de 18 de setembre, el termini màxim de sol·licitud de pagament de les ajudes i la justificació del gasto s’establix fins al 15 de novembre de 2024. Seran subvencionables les actuacions de la modalitat A i la modalitat B realitzades i degudament justificades entre el període des de l’1 de gener de 2024 fins a la data de presentació de la sol·licitud de pagament.

2. A l’efecte de justificació, s’haurà de presentar, en el tràmit electrònic d’aportació documental que estarà operatiu a este efecte en [**https://.sede.gva.es/proc861**](https://.sede.gva.es/proc861), la documentació següent:

*a*) Imprés de sol·licitud de pagament.

*b*) Model de domiciliació bancària.

*c*) Memòria justificativa del projecte que s’ha dut a terme, amb indicació de les activitats realitzades i la descripció dels objectius i resultats aconseguits, i el compte justificatiu de gastos per les activitats realitzades amb una llista classificada dels gastos de l’activitat, amb identificació del creditor, el document, el seu import, la data d’emissió i la data de pagament.

*d*) Factures i justificants de pagament reglamentaris segons la normativa vigent que proporcionen suport a les quantitats sol·licitades, així com qualsevol documentació justificativa suficient que demostre la seua existència i realitat (materials, publicitat, mostres, etc.) corresponents als gastos subvencionables establits en l’apartat 6 d’esta convocatòria.

*e*) Certificació acreditativa que el beneficiari es troba al corrent en el compliment de les seues obligacions tributàries i davant la Seguretat Social, en cas que no autoritze o s’opose que faça la consulta l’òrgan gestor del procediment.

3. El formulari de sol·licitud de pagament incorporarà una declaració responsable, que haurà de ser subscrita pels beneficiaris, en la qual s’indique que no s’ha rebut ni sol·licitat cap altra ajuda econòmica ni de la UE, ni d’altres administracions públiques, per al programa sol·licitat.

*Setzena.*  Transparència, subministrament d’informació i dades obertes

1. Les entitats públiques han de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d’abril, de transparència i bon govern de la Comunitat Valenciana, els corresponen com a entitat pública.

2. Les entitats privades beneficiàries de la subvenció han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

*a*) Perceben durant el període d’un any ajudes o subvencions públiques en una quantia superior a 100.000 euros.

*b*) Perceben durant el període d’un any natural ajudes o subvencions de les entitats públiques de la Comunitat Valenciana arreplegades en l’article 3 de la Llei 1/2022, en una quantia superior a 50.000 euros.

*c*) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En particular, s’hauran de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es realitzarà a través de la pàgina web de l’entitat, o bé a través de la plataforma TEP – Transparència Entitats Privades, de GVA Oberta, a la qual es pot accedir en gvaoberta.gva.es/va/tep.

Esta informació s’haurà de publicar a partir de l’any següent a aquell en què s’hagen superat els llindars establits i s’haurà de mantindre publicada durant almenys quatre anys naturals.

3. Sense perjuí de les obligacions que preveuen els apartats anteriors, totes les entitats o persones beneficiàries de subvenció hauran de fer la publicitat adequada del caràcter públic del finançament de programes, activitats, inversions o actuacions de qualsevol mena que siguen objecte de subvenció, i incloure el logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i qualsevol altre mitjà de publicitat que es faça de l’activitat subvencionada.

4. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de quinze dies hàbils des del requeriment. Una vegada transcorregut el termini que es conferix en el requeriment sense que s’haja atés, l’òrgan que haja efectuat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022, de 13 d’abril.

5. Els nous conjunts de dades que es generen per formalitzar i desenrotllar les subvencions que atorga l’Administració de la Generalitat s’han de disposar, sempre que siga possible, com a conjunt de dades obertes.

*Dessetena.*  Protecció de dades de caràcter personal

1. La gestió de les ajudes comporta el tractament de dades de caràcter personal en el marc del que disposa el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. De conformitat amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar d’estos aspectes:

– Nom del tractament: ajudes en matèria de medi natural.

– Identitat del responsable del tractament: persona titular de la subsecretaria de la conselleria competent en matèria de medi ambient.

– Finalitat del tractament: tramitació d’ajudes en matèria de medi natural.

– Exercici de drets: les persones interessades tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al tractament d’estes, i a no ser objecte de decisions individuals automatitzades, de manera presencial o telemàtica, de conformitat amb el que preveu la següent adreça d’internet: sede.gva.es/va/proc19970.

– Reclamacions: sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l’adreça d’internet sede.gva.es/va/proc22094, sense perjuí de la possibilitat de reclamar davant de l’Agència Espanyola de Protecció de Dades.

– Es pot obtindre informació més detallada en l’enllaç següent: [**https://gvaoberta.gva.es/va/registre-activitats-de-tractament**](https://gvaoberta.gva.es/va/registre-activitats-de-tractament).

3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar-les dels aspectes següents:

– La comunicació d’estes dades a l’Administració per al tractament en l’àmbit de les seues competències i d’acord amb els fins del procediment.

– La possibilitat que l’Administració faça consultes relacionades amb les seues dades per a comprovar-ne, entre altres coses, la veracitat.

Si esta consulta requerix una autorització per llei per part de les persones les dades de les quals cal consultar, la persona sol·licitant o el seu representant legal ha d’haver recaptat esta autorització, que ha d’estar disponible a requeriment de l’Administració en qualsevol moment.

– La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

Este acte posa fi a la via administrativa i contra este es pot interposar potestativament recurs de reposició davant del conseller de Medi Ambient, Infraestructures i Territori, en el termini d’un mes comptat des de l’endemà de la seua publicació, o impugnar-se directament davant l’orde jurisdiccional mitjançant la interposició de recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos des de l’endemà de la seua notificació, de conformitat amb el que es disposa en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques.

  

València, 4 d'octubre de 2024

Luis Gomis Ferraz

Director general de Medi natural i Animal